El govern de Gandia pren mesures 'contundents' davant del tancament dels consultoris mèdics de Beniopa i Benipeixcar
22 novembre 2024

## El govern de Gandia pren mesures 'contundents' davant del tancament dels consultoris mèdics de Beniopa i Benipeixcar22 novembre 2024Última actualització: 22 novembre 2024

![](../gestion/img/6817aabb5df0b0baab80c486f1d2e1a2bef108d4911b64e9ca3dcc187299da61.jpg)  
  

El govern de Gandia pren mesures “contundents” i arribarà “fins on siga necessari” per aturar el tancament dels consultoris mèdics de Beniopa i Benipeixcar per part de la Conselleria de Sanitat. L'alcalde de Gandia, José Manuel Prieto, -acompanyat de la primera tinenta d'alcaldia, Alícia Izquierdo; la regidora de Sanitat, Liduvina Gil; i els presidents de les Juntes de Districte de Beniopa i Benipeixcar, Jesús Naveiro i Inma Rodríguez, respectivament,- ha comparegut aquest matí en roda de premsa per valorar la reestructuració del mapa sanitari anunciada ahir per la Conselleria de Sanitat arran de l’obertura de l’Espai Sanitari de Roís de Corella el pròxim 28 de novembre.  
Prieto ha explicat que el govern municipal va tindre coneixement ahir per una nota de premsa remesa per la Conselleria de Sanitat del tancament dels consultoris mèdics de Beniopa i Benipeixcar, els usuaris dels quals s'hauran de traslladar a l'Espai Sanitari de Roís de Corella, així com el tancament del servei d’Urgències que es prestava al barri de Corea.

"Ara mateix aquest Ajuntament no ha tingut cap confirmació oficial", ha declarat l'alcalde, qui ha mostrat la seua estranyesa per les informacions contradictòries que s'han realitzat des de la mateixa Conselleria, atés que sols fa dos dies, Sanitat va notificar al govern municipal el conveni de pròrroga per al manteniment dels consultoris de totes dues barriades. Un document aprovat l'1 d'octubre passat i que arriba al consistori dimecres d'aquesta mateixa setmana.

La proposta d'acord estipula que l'Ajuntament es farà càrrec del manteniment, sufragant les despeses de funcionament (electricitat, aigua, neteja…) i de conservació dels locals, així com les corresponents al personal dependent de l'Ajuntament. El conveni té validesa fins al 2029 i hi figura una aportació de la Conselleria de 276.960 euros.

Sobre aquest conveni, l'alcalde ha anunciat que s'ha convocat hui una Junta de Govern extraordinària i urgent on, per únic punt del dia, serà l'aprovació de la signatura d'aquest acord.

“A quina Generalitat Valenciana hem de fer cas?” -s'ha preguntat l'alcalde-. “A la que envia el conveni de pròrroga, o a la que parla en una nota de premsa del tancament dels mateixos? Quants interlocutors tenim per abordar el mapa sanitari?”. Prieto, davant esta situació, ha demanat explicacions a la Conselleria.

  
En aquest sentit, el primer edil ha recordat que des del primer moment el govern de Gandia, s'ha mostrat en contra del tancament “governe qui governe” la Generalitat, i que la proposta de l'executiu passava per reforçar la plantilla per evitar que l'obertura de l'Espai Sanitari de Rois de Corella o l'obertura 24 hores del Grau suposara el desmantellament d'altres espais sanitaris i serveis que es presten a Beniopa, Benipeixcar o Corea.

“Més infraestructures sanitàries no pot suposar el mateix personal. Aquesta era la nostra principal exigència perquè les noves infraestructures no poden anar a costa de redimensionar el personal perquè això repercuteix en un pitjor servei per als nostres veïns”, ha asseverat Prieto, que afegia que “teníem el compromís de l'anterior Generalitat per a la contractació de més 40 professionals i l'actual Generalitat no ho ha complert”.

L'alcalde ha insistit en la disposició del govern municipal a l'hora de mantindre la prestació d'aquests serveis tal com es va comunicar a la Generalitat. “Per damunt de tot defensarem els interessos dels nostres ciutadans. No hi ha cap interès partidista, la nostra postura sempre ha estat la mateixa governara qui governara”.

  
**Mesures que s’han pres**

Sobre les mesures que s'han pres i el treball que s'ha realitzat des de Gandia per evitar aquesta situació, i la postura que ha mostrat la Generalitat, s'ha recordat que, per unanimitat, va ser aprovada una declaració institucional el mes de setembre passat on s'exigia a la Conselleria de Sanitat que mantinguera oberts els actuals consultoris auxiliars mèdics de Beniopa i Benipeixcar. Aquesta iniciativa no va tindre resposta per part del govern de la Generalitat.

A més, s'ha sol·licitat reiteradament que s'iniciara una interlocució amb l'Ajuntament de Gandia abans de l'aprovació del nou mapa sanitari i es van presentar al·legacions, ratificades per la Junta de Govern, al mapa sanitari publicat al Diari Oficial de la Generalitat Valenciana. Ambdues mesures també van ser ignorades.

Posteriorment, es va presentar una nova declaració institucional que aquesta vegada va comptar amb el vot en contra del Partit Popular, i es va sol·licitar per carta al Conseller de Sanitat que paralitzara tant el trasllat com el tancament dels dos centres. Fins i tot es va celebrar una reunió on van participar l'alcalde, la regidora de sanitat i el mateix Conseller de Sanitat on es va aconseguir un compromís d'estudiar la situació.

"Hem vist que de solució, res, tanquen els consultoris perquè, al final, això és el que han volgut fer sempre", ha declarat l'alcalde, tot recordant que fa menys d'un mes es va remetre una nova carta tant al Conseller de Sanitat com al President de la Generalitat on es presentava una proposta que passava perquè consistori realitzaria un esforç econòmic i de personal per a que es prestaren serveis mínims a tots dos consultoris. Una proposta que tampoc ha estat contestada.

  
**Junta de Govern extraordinària**

Davant d'aquesta situació, l'alcalde ha anunciat que s'ha convocat per hui una Junta de Govern extraordinària i urgent per aprovar el conveni remès per la Conselleria.

"Lamente molt la falta de respecte als veïns, i el trencament de la bona col·laboració i entesa entre les dues administracions, fonamentalment en qüestions de sanitat", ha declarat l'alcalde.

“Estarem sempre del costat dels veïns. Hem oferit la nostra col·laboració i no hem tingut resposta. Si no hi ha comunicació ni diàleg, estem legitimats per prendre totes les mesures que siguen necessàries”, ha finalitzat Prieto.

  
Per part seua, Gil s'ha mostrat decebuda per la postura de la Generalitat. “Han tardat un any i sis mesos a obrir el Centre de Salut de Roís de Corella. Hem estat pacients, però aquesta modificació es fa a costa de perjudicar molts veïns de la nostra ciutat i de dues barriades amb molta gent gran com són Beniopa i Benipeixcar”. “Que tots tingam que anar a Urgències a Roís de Corella només provocarà la saturació del servei”.

L'edil responsable de Sanitat ha declarat que “qui tanca els consultoris és el govern del Partit Popular. No parlem de proximitat, parlem de milers de veïns que veuran com canvien els seus metges i especialistes de referència i d'espais sanitaris que perdran els professionals que es traslladaran al Centre Sanitari de Roís de Corella”.

  
Finalment, Izquierdo ha insistit que la responsabilitat del govern municipal és defensar els consultoris de Beniopa i Benipexicar, i les urgències a Corea. “La veritat és que ara mateix no sabem què farà la Conselleria el dia 28. Demanem al govern de la Generalitat que deixe de jugar amb la ciutat de Gandia i amb un servei bàsic com és la Sanitat”. “Nosaltres podem ajudar i treballar per mantindre els consultoris. El problema és que a l'altra banda ningú no ens dona respostes”.